《杂拟》
明代·顾梦圭

妾住越江边，江花照颜色。
清晨下机杼，日昃不停织。
绣出双鸳鸯，邻媪屡叹息。
采兰以自衣，掇椹以自食。
绮户阅芳春，恋此父母侧。
伯姊嫁五侯，少妹备宫掖。
含羞谢良媒，掩镜长默默。

作者简介：（1500—1558）明苏州府昆山人，字武祥，号雍里。嘉靖二年进士。授刑部主事，累官至江西右布政使，未赴任，疏请致仕。为人敦厚，嗜文学，常闭门读书，自奉如寒素。有《就正编》、《疣赘录》。